ทิสโก้ส่ง"ไชน่าทริกเกอร์"กอง5ออกขาย
บลจ.ทิสโก้ ยังติดใจหุ้นจีน ส่ง “ไชน่า ทริกเกอร์” กองที่ 5 ออกขายต่อเนื่อง ตั้งเป้ากำไร 8% ใน 8 เดือน
15 พ.ย. 2555

บลจ.ทิสโก้ ยังติดใจหุ้นจีน ส่ง “ไชน่า ทริกเกอร์” กองที่ 5 ออกขายต่อเนื่อง ตั้งเป้ากำไร 8% ใน 8 เดือน
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ กล่าวว่า บริษัทอยู่ระหว่างเปิดขายกองทุนเปิด ทิสโก้ ไชน่า ทริกเกอร์ 8% #5 ซึ่งเป็นทาร์เก็ตฟันด์ที่ลงทุนในหุ้นจีนกองทุนที่ 5 โดยจะลงทุนผ่านกองทุนอีทีเอฟต่างประเทศ ได้แก่กองทุน Lyxor ETF China Enterprise (HSCEI) ที่จดทะเบียนซื้อขายในตลาดหลักทรัพย์สิงคโปร์ โดยตั้งเป้าหมายผลตอบแทนไว้ที่ 8% อายุโครงการประมาณ 8 เดือน 
ทิสโก้ เวลธ์ คาดว่า ตลาดหุ้นจีนจะมีเม็ดเงินไหลเข้าเป็นจำนวนมาก และมีทิศทางที่เป็นบวกอย่างต่อเนื่องไปจนถึงสิ้นปีนี้ ประกอบกับอัตราดอกเบี้ยของจีนมีแนวโน้มปรับตัวลดลงจาก 6% ในปัจจุบัน ซึ่งเมื่อจีนผ่อนคลายนโยบายทางการเงินจะส่งผลบวกต่อการลงทุนในจีน เพราะทุกครั้งหลังจากจีนผ่อนคลายนโยบายการเงิน ภายใน 3 เดือนหลังจากนั้น ตลาดหุ้นจีนมักจะปรับตัวเพิ่มขึ้นเฉลี่ย 10% ดังนั้น ยังคงแนะนำการลงทุนในกลุ่มประเทศเอเชียแปซิฟิก (ไม่รวมญี่ปุ่น) โดยเน้นที่ตลาดหุ้นจีน 
“จากข้อมูลการลงทุนในตลาดหุ้นเดือน ต.ค. ที่ผ่านมา พบว่าเม็ดเงินส่วนใหญ่ไหลเข้าสู่ตลาดหุ้นในกลุ่มประเทศเกิดใหม่โดยเฉพาะในภูมิภาคเอเชีย โดยประเทศที่มีแรงซื้อเข้ามากที่สุด คือ ตลาดหุ้นจีน โดยปริมาณเม็ดเงินที่ไหลเข้าตลาดหุ้นจีนปรับสูงขึ้น ทำให้ตลาดหุ้นจีนเป็นตลาดที่สร้างผลตอบแทนเป็นอันดับต้นๆ ของโลก” ทิสโก้ เวลธ์ ระบุ
ทั้งนี้ กองทุนเปิด ทิสโก้ ไชน่า ทริกเกอร์ 8% # 5 จะเปิดเสนอขายเพียงครั้งเดียว จนถึงวันที่ 27 พ.ย. นี้